b'\n_START_ARTICLE_\nPost i butikk\n_START_PARAGRAPH_\nPost i butikk er et tilbud fra postoperat\xc3\xb8rer og detaljhandelsvirksomhet rettet mot forbrukere for \xc3\xa5 kunne tilby posttjenester, prim\xc3\xa6rt der tidligere postkontor er lagt ned. Ofte settes det opp en liten skranke i en butikk  og personalet i butikken betjener denne skranken. Enkelte steder, blant annet i noen st\xc3\xb8rre kj\xc3\xb8pesentre, er det satt av et eget rom til posttjenester, slik at det ligner et postkontor. Personalet som utf\xc3\xb8rer posttjenester m\xc3\xa5 ha en viss tilleggsoppl\xc3\xa6ring, men er ikke ansatt av postoperat\xc3\xb8ren.\n_START_SECTION_\nNorge\n_START_PARAGRAPH_\nOrdningen ble etablert  under dette navnet i Norge i 2001, men ordningen har eksistert i ulike former, som oftest som brevhus i mer enn 100 \xc3\xa5r her i landet. Ordningen finnes ogs\xc3\xa5 blant annet i Storbritannia og i Tyskland._NEWLINE_Posten Norge har per 1. juli 2011 179 postkontorer og omtrent 1\xc2\xa0250 Post i butikk._NEWLINE_Den 27. april 2012 fikk Posten gr\xc3\xb8nt lys av Jens Stoltenbergs andre regjering til \xc3\xa5 omgj\xc3\xb8re ytterligere 149 postkontor til Post i butikk. Samtidig forsvinner bankplikten. Etter en slik eventuell reform vil det v\xc3\xa6re 30 postkontorer igjen i Norge.'